b'\n_START_ARTICLE_\nFallout 2\n_START_SECTION_\nIgranje\n_START_PARAGRAPH_\nIgralni sistem, ki dolo\xc4\x8da na\xc4\x8din igranja in podajanja zgodbe, je enak kot pri predhodniku, s tem pa mo\xc4\x8dno spominja na idejni prvenec, igro Wasteland iz leta 1988. Zgodba se dogaja v odprtem svetu, kjer igralec poljubno raziskuje ozemlje in odkriva lokacije ter sre\xc4\x8duje like, ki v njem prebivajo, osnovna zgodba ga vodi le med najpomembnej\xc5\xa1imi. Vse igral\xc4\x8deve odlo\xc4\x8ditve vplivajo na razvoj zgodbe, velik del dogajanja pa predstavljajo tudi stranske naloge, ki jih dobi od nekaterih likov, in ga nagradijo s predmeti (oro\xc5\xbeje, strelivo, denar itd.), to\xc4\x8dkami izku\xc5\xa1enj ter\xc2\xa0\xc2\xbbkarmo\xc2\xab. Zna\xc4\x8dilno za serijo je, da obi\xc4\x8dajno obstaja ve\xc4\x8d na\xc4\x8dinov re\xc5\xa1evanja nalog, v\xc4\x8dasih celo z nasprotnim u\xc4\x8dinkom od prvotno zami\xc5\xa1ljenega, a je igralec za kon\xc4\x8dano nalogo v vsakem primeru nagrajen. Nekateri liki so sovra\xc5\xbeni, v tem primeru se bo igral\xc4\x8dev lik z njimi zapletel v boj, ki se odvija potezno, a se mu je v\xc4\x8dasih mogo\xc4\x8de izogniti z diplomacijo v dialogih ali s skrivanjem._NEWLINE_Osnova za oblikovanje igral\xc4\x8devega lika je znova sistem S.P.E.C.I.A.L. (dobesedno \xc2\xbbposeben\xc2\xab), razvit prav za Fallout, akronim za Strength (mo\xc4\x8d), Perception (zaznava), Endurance (vzdr\xc5\xbeljivost), Charisma (karizma), Intelligence (inteligenca), Agility (gib\xc4\x8dnost) in Luck (sre\xc4\x8da). Tem osnovnim lastnostim so podrejene \xc5\xa1e ve\xc5\xa1\xc4\x8dine (skills), bonitete (perks) in zna\xc4\x8daji (traits), kombinacija katerih vpliva na vse interakcije z okoljem in se lahko s pridobivanjem izku\xc5\xa1enj njihove \xc5\xa1tevil\xc4\x8dne vrednosti vi\xc5\xa1ajo. Tako je prakti\xc4\x8dno vsak lik unikaten._NEWLINE_Boj v Falloutu je potezen. Osnovan je na sistemu \xc2\xbbakcijskih to\xc4\x8dk\xc2\xab, kjer lahko vsak lik vsako potezo zaporedoma izvede ve\xc4\x8d dejanj, pri \xc4\x8demer ima vsako svojo ceno v akcijskih to\xc4\x8dkah, dokler njegova zaloga akcijskih to\xc4\x8dk ni iz\xc4\x8drpana. \xc5\xa0tevilo akcijskih to\xc4\x8dk in vrstni red likov v boju dolo\xc4\x8dajo lastnosti likov. Ko zmanjka nasprotnikov v bli\xc5\xbeini, igra preklopi nazaj na realno\xc4\x8dasovno dogajanje. Fallout 2 ponuja tudi raznolik izbor likov (NPC), ki jih lahko igralec rekrutira, da spremljajo njegovega in mu pomagajo v boju. Za razliko od predhodnika je mo\xc5\xbeno tovari\xc5\xa1em izdajati ukaze in jih opremljati, poleg tega se njihove lastnosti izbolj\xc5\xa1ujejo vzporedno z igral\xc4\x8devim likom. Novost je tudi avtomobil na jedrski pogon, ki ga lahko uporablja za hitro premikanje med lokacijami po zemljevidu.\n_START_SECTION_\nOzadje\n_START_PARAGRAPH_\nV obdobju po kataklizmi, ki je sledila jedrskem spopadu med ZDA in Kitajsko, svet poseljujejo mutirana bitja in redke skupine ljudi, ki jim je po naklju\xc4\x8dju uspelo pre\xc5\xbeiveti, ter po\xc4\x8dasi znova vzpostavljajo civilizacijo, vendar je \xc5\xbeivljenje \xc5\xa1e vedno kruto in nepredvidljivo. Med njimi so prebivalci t.i. Trezorjev (Vault), orja\xc5\xa1kih bunkerjev za do tiso\xc4\x8d ljudi, ki jih je tik pred vojno zgradila ameri\xc5\xa1ka vlada \xe2\x80\x93 uradno za za\xc5\xa1\xc4\x8dito pred jedrskim napadom, v resnici pa kot velikanske sociolo\xc5\xa1ke poskuse. _NEWLINE_Na koncu prvega Fallouta je Nadzornik enega od njih, Trezorja 13, izgnal protagonista, ki je od\xc5\xa1el v opusto\xc5\xa1eno pokrajino poiskati pomo\xc4\x8d, saj ni \xc5\xbeelel poru\xc5\xa1iti izolacije. Ta je zato v bli\xc5\xbeini ustanovil svoje naselje, vas Arroyo (nekje v dana\xc5\xa1njem Oregonu). V tem obdobju se je pojavila nova organizacija z imenom New California Republic (NCR), ki pri\xc4\x8dne pod svojo oblastjo zdru\xc5\xbeevati ju\xc5\xbena naselja in se \xc5\xa1iriti na sever. Hkrati se pojavi organizacija Enclave, ki se razgla\xc5\xa1a za pravega naslednika ameri\xc5\xa1ke vlade in ima dostop do izjemno napredne tehnologije, podobno kot Brotherhood of Steel iz prvenca. Ti dogodki sovpadajo tudi s pojavom droge jet (dobesedno \xc2\xbbreaktivec\xc2\xab), ki zasvoji cele vasi, ki so zato odvisne od po\xc5\xa1iljk iz mesta New Reno.\n_START_SECTION_\nDogajanje\n_START_PARAGRAPH_\nLeta 2241, 80 let po dogodkih v Falloutu, vas Arroyo prizadane huda su\xc5\xa1a. Grozi ji propad, zato stare\xc5\xa1ina po\xc5\xa1lje glavnega junaka, neposrednega potomca protagonista iz prvega dela, najti napravo Garden of Eden Creation Kit (GECK). Ta predvojna tehnologija je namenjena zagotovitvi plodne zemlje in \xc4\x8diste vode za pre\xc5\xbeivetje v opusto\xc5\xa1eni pokrajini po odprtju Trezorjev. \xc2\xbbIzbrani\xc2\xab\xc2\xa0(Chosen One), kot pravijo igral\xc4\x8devemu liku, dobi za pomo\xc4\x8d pri nalogi le dragocen prenosni ra\xc4\x8dunalnik RobCo PIPBoy 2000, kopje in nekaj denarja._NEWLINE_Poleg glavne naloge dobi od likov, ki poseljujejo svet, \xc5\xa1e veliko \xc5\xa1tevilo stranskih nalog, med raziskovanjem pa naleti tudi na razli\xc4\x8dne naklju\xc4\x8dne dogodke. Ti vklju\xc4\x8dujejo ogromno pop-kulturnih referenc, denimo robote, ki govorijo kot ra\xc4\x8dunalnik HAL 9000 iz filma 2001: Vesoljska odiseja, opis revolverja iz filma Umazani Harry, lonec petunij in raztre\xc5\xa1\xc4\x8denega kita glava\xc4\x8da iz \xc5\xa0toparskega vodnika po galaksiji ter \xc5\xa1tevilne druge. Skladno s tema\xc4\x8dnim vzdu\xc5\xa1jem se lahko igralec pridru\xc5\xbei trgovcem s su\xc5\xbenji ali razpe\xc4\x8devalcem jeta, najema prostitutke, postane alkoholik ipd._NEWLINE_Med raziskovanjem odkrije Trezor 13, kjer naj bi se nahajal GECK, in ugotovi, da so vsi njegovi prebivalci izginili. GECK dejansko najde (Trezor 13 je imel po naklju\xc4\x8dju dva), a je ob vrnitvi v Arroyo tudi vas prazna, vse njegove sova\xc5\xa1\xc4\x8dane je namre\xc4\x8d ugrabila organizacija Enclave. S\xc4\x8dasoma igralec aktivira naftni tanker in s pomo\xc4\x8djo njegovega avtopilota pride do naftne plo\xc5\xa1\xc4\x8dadi, kjer ima Enclave bazo. Tam se razkrije, da je organizacija ugrabila tako va\xc5\xa1\xc4\x8dane Arroya, kot tudi prebivalce Trezorja 13 za poskuse s predelanim virusom iz prvega Fallouta, ki se bi prena\xc5\xa1al po zraku in pobil vsa mutirana bitja. Prebivalci Trezorja 13 so tu kontrolna skupina, saj so bili zaprti v njem bistveno dlje \xc4\x8dasa kot ostali in torej niso bili izpostavljeni mutagenemu \xc5\xbear\xc4\x8denju. Ko bi Enclave izpustila virus, bi ta \xc2\xbbo\xc4\x8distil\xc2\xab\xc2\xa0prakti\xc4\x8dno ves svet, \xc4\x8dlani pa bi nato zavladali praznemu ozemlju in ga poselili na novo. Igralec osvobodi ujetnike in uni\xc4\x8di naftno plo\xc5\xa1\xc4\x8dad, ob tem pa ubije genetsko izbolj\xc5\xa1anega agenta tajne slu\xc5\xbebe ZDA Franka Horrigana in predsednika Zdru\xc5\xbeenih dr\xc5\xbeav Amerike Richardsona, ki se mu postavita po robu. Na koncu re\xc5\xa1eni jetniki s pomo\xc4\x8djo Gecka skupaj ustanovijo cveto\xc4\x8do novo skupnost.\n_START_SECTION_\nNadaljevanja\n_START_PARAGRAPH_\nPo izidu Fallouta 2 so se Black Isle Studios posvetili drugim projektom, Interplay pa je licenco podelil malo znani razvijalski skupini Micro Forte. Fallout Tactics: Brotherhood of Steel, ki je iz\xc5\xa1la leta 2001, je bila potezna takti\xc4\x8dna igra v istem svetu, a sicer z bolj malo povezavami z osnovno zgodbo. Kmalu za tem je Interplay za\xc5\xa1el v poslovne te\xc5\xbeave; Black Isle Studios so medtem razvili 3-D pogon in za\xc4\x8deli delati na nadaljevanju s kodnim imenom Van Buren ter ga skoraj kon\xc4\x8dali, ko je vodstvo ukinilo projekt ter razpustilo skupino. Interplay je leta 2004 izdal \xc5\xa1e eno igro, v kateri je igralec prevzel vlogo pripadnika Brotherhood of Steel, akcijsko igro za konzole Fallout: Brotherhood of Steel, ki pa je bila \xc5\xa1e ve\xc4\x8dji neuspeh._NEWLINE_Leta 2007 je fran\xc5\xa1izo, vklju\xc4\x8dno s pravicami za tr\xc5\xbeenje prvih dveh delov, za 5,75 milijona USD odkupilo podjetje Bethesda Softworks. Naslednik, Fallout 3, razvit na osnovi pravega 3-D pogona, ki je bil prej uporabljen \xc5\xbee za Bethesdino igro The Elder Scrolls IV: Oblivion, je iz\xc5\xa1el leta 2008.'